আমার বন্ধু পীযূষ গঙ্গোপাধ্যায়কে নিয়ে মৃত্যু বিষয়ক ‘এলিজি’ লেখার অর্থ আসলে আমাদের তথাকথিত বাঁচার মাঝখানে ওই ফতোয়াটি ঘোমটার আড়াল থেকে একবার দেখা। তাকে পড়া। শারীরিক সমস্ত ক্রিয়া-প্রতিক্রিয়া খসিয়ে একেবারে শিথিল বাকরহিত হয়ে শূন্য দেওয়ালের দিকে তাকিয়ে থাকা। এই ধরনের খবর হয়তো শক থেরাপির মতো আমাদের জানান দেয় যে, খুবই আশ্চর্য ও দুর্ভাগ্যজনক ভাবে আমরা বেঁচে আছি। এখনও। কখনও মড়া হয়ে, কখনও ভেন্টিলেশনে, বা মর্গে বা হৃদয়ে সেপ্টিসেমিয়া নিয়ে চলতে চলতে আমরা বেঁচে আছি। এখনও। আর মাঝে মাঝে এ রকম কাছাকাছি বয়সের কোনও বন্ধু হাত নেড়ে হাসি মুখে ‘অলবিদা’ জানিয়ে বলে যায় ‘‘ফতোয়াটি মাঝেমাঝে ঝালিয়ে নিচ্ছ তো? মনে পড়ছে তো?’’ আমার এই আশ্চর্য ছেলেমানুষ অভিমানী বন্ধুটির সঙ্গে গত দশ-বারো বছর ধরে মোট পাঁচটি থিয়েটার ও একটি চলচ্চিত্রের মধ্য দিয়ে চলতে চলতে ভালবাসায়-প্যাশনে-কান্নায়-হাসিতে-চিৎকারে-জটিলতায়-দংশনে-ভুল বোঝাবুঝিতে জড়িয়ে ধরায় এমন এক অপ্রতিহত রসায়ন আমাদের মধ্যে তৈরি হয়েছিল যা কখনও আমার মস্তিষ্কের ভিতর থেকে চলে যাবে না। কখনও না।